ตั้งวอร์รูมสู้เสรษฐกิจยุโรป
สัปดาห์ที่ผ่านมา ผู้ที่เกี่ยวข้องกับเศรษฐกิจการเงินไทยต่างตื่นตัวเรียกประชุมด่วน
17 มิ.ย. 2555

สัปดาห์ที่ผ่านมา ผู้ที่เกี่ยวข้องกับเศรษฐกิจการเงินไทยต่างตื่นตัวเรียกประชุมด่วน เพื่อหามาตรการรับมือกับผลกระทบที่จะได้รับจากความผันผวนของเศรษฐกิจยุโรปที่หนักขึ้น และส่งผลกระทบไปถึงสหรัฐอเมริกา และฉุดเศรษฐกิจจีนที่เป็นตลาดการค้าใหญ่ของไทยลงไปด้วย
ทั้งสามกลุ่มประเทศล้วนแต่เป็นแหล่งส่งออกสำคัญของไทย ที่ผู้เชี่ยวชาญด้านเศรษฐกิจวิเคราะห์ว่าจะทำให้ยอดการส่งออกของไทยในปี 2555 นี้ลดลงจากเป้า 15% เหลือ 8%
นายกรัฐมนตรี ยิ่งลักษณ์ ชินวัตร เรียกประชุมทีมเศรษฐกิจด่วนเมื่อวันที่ 15 มิ.ย. เพื่อประเมินสถานการณ์วิกฤตเศรษฐกิจยุโรป โดยได้สั่งให้ทางสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ให้ติดตามการส่งออกเป็นรายสินค้าและหาตลาดทดแทน ได้แต่งตั้งให้ กิตติรัตน์ ณ ระนอง รองนายกรัฐมนตรีและ รมว.คลัง เป็นหัวหน้าทีมเกาะติดปัญหาและหากลยุทธ์ในการรับมือกับผลกระทบที่จะเกิดขึ้น
หลังจากนั้นทีมงานของ ดร.วีรพงษ์ รามางกูร ประธานกรรมการ ธนาคารแห่งประเทศไทย (ธปท.) ได้เรียกประชุมคณะกรรมการนัดพิเศษเพื่อเตรียมมาตรการรับมือวิกฤตยุโรป 
ขณะที่ ประสาร ไตรรัตน์วรกุล ผู้ว่าการ ธปท. ประเมินว่าวิกฤตยุโรปจะฉุดเศรษฐกิจไทยลดลง 0.50.7% และยอมรับว่าคณะกรรมการนโยบายการเงิน (กนง.) พร้อมจะประชุมนัดพิเศษหากผลกระทบยุโรปลุกลามถึงเศรษฐกิจไทย เพื่อหาแนวทางกระตุ้นเศรษฐกิจไทยหากจำเป็น
อย่างไรก็ตาม ผลการประชุมของแต่ละหน่วยงานยังไม่มีการกำหนดมาตรการรับมือที่ชัดเจนออกมาในขณะที่เศรษฐกิจของโลกกำลังพังทลายจนอาจส่งผลกระทบต่อภาคการส่งออกของไทยให้เติบโตได้แค่ 8% จากเป้าหมาย 15% ซึ่งนำพามาซึ่งอัตราการขยายตัวทางเศรษฐกิจของไทยให้หดตัวลง และนำมาซึ่งการเคลื่อนย้ายเงินทุนของโลกกันขนานใหญ่เหมือนวิกฤตต้มยำกุ้ง
พ้นจากเรื่องเศรษฐกิจ วิถีชีวิตของอดีตนายกรัฐมนตรี พ.ต.ท.ทักษิณ ชินวัตร กลับคืนสู่ความสนใจของสังคมอีกครั้ง เพราะสำนักอัยการสูงสุดตัดสินใจนำสำนวนพยานหลักฐานจากการไต่สวนของคณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดปล่อยกู้ของธนาคารกรุงไทยให้กับโกลเด้น เทคโนโลยี อินดัสเทรียล พาร์ค บริษัทในเครือบริษัท กฤษดามหานคร 9,900 ล้านบาท ยื่นฟ้อง พ.ต.ท.ทักษิณ และผู้บริหารบริษัทในเครือบริษัท กฤษดามหานคร และพนักงานธนาคารกรุงไทยกับพวกรวม 27 ราย ในข้อหากระทำความผิดฐานละเว้นปฏิบัติหน้าที่โดยมิชอบ
ความเคลื่อนไหวของสำนักงานอัยการสูงสุด ทำให้ วิรัตน์ เอี้ยวอักษร รักษาการกรรมการผู้จัดการ บริษัท กฤษดามหานคร ออกมาปฏิเสธว่าบริษัทไม่ได้มีส่วนเกี่ยวข้องกับคดีการทุจริต และบริษัทไม่ได้มีส่วนรู้เห็นหรือร่วมดำเนินการ 
รวมถึงปฏิเสธว่า บริษัท อาร์เค โปรเฟสชั่นนัล บริษัท โกลเด้น เทคโนโลยี อินดัสเทรียล พาร์ค บริษัท แกรนด์ คอมพิวเตอร์ แอนด์ คอมมูนิเคชั่น ที่ถูกกล่าวหาในคดีดังกล่าว ไม่ได้เป็นบริษัทในเครือของกฤษดามหานคร
ขณะที่ผู้บริหารธนาคารกรุงไทยเตรียมตั้งคณะกรรมการพิจารณาดำเนินการทางวินัยกับพนักงานที่มีส่วนเกี่ยวข้องและพร้อมที่จะให้ข้อมูลในชั้นพิจารณาของศาล
ทั้งสองเรื่องข้างต้นยังเป็นเรื่องที่อยู่ในความสนใจของประชาชนต่อไป
ธนาคารออมสินเตรียมขนซอฟต์โลนก้อนใหม่ 3.4 หมื่นล้านบาท ออกมาอีกรอบเร็วๆ นี้ เพื่อปล่อยกู้ซื้อบ้านช่วยเหลือผู้ประสบภัยคิดอัตราดอกเบี้ยพิเศษ 3% ระยะเวลา 5 ปี วงเงินไม่เกิน 3 ล้านบาท 
เนื่องจากวงเงินสินเชื่อซอฟต์โลนก้อนแรก ตามข้อตกลงของ ธปท.เรื่องการให้ความช่วยเหลือทางการเงินแก่ผู้ได้รับความเสียหายจากอุทกภัยปี 2554 วงเงิน 3.4 หมื่นล้านบาท มีผู้ประสบภัยทั้งที่เป็นลูกค้าเก่าของธนาคารออมสินและลูกค้าใหม่ยื่นขอสินเชื่อเต็มวงเงินแล้ว
ภาพรวมการลงทุนในตลาดหุ้นสัปดาห์ที่ผ่านมา ดัชนีปรับขึ้นรับข่าวธนาคารกลางชั้นนำจะดำเนินมาตรการ เพื่อสร้างเสถียรภาพให้กับตลาดการเงิน โดยดัชนีปิดที่ระดับ 1,165.73 จุด เพิ่มขึ้น 3.43% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 40.06% จากสัปดาห์ก่อน มาอยู่ที่ 31,821.71 ล้านบาท โดยนักลงทุนสถาบันและบัญชีบริษัทหลักทรัพย์ซื้อสุทธิ ขณะที่นักลงทุนรายย่อยและนักลงทุนต่างชาติขายสุทธิ
สำหรับแนวโน้มสัปดาห์ระหว่างวันที่ 18-22 มิ.ย. 2555 บริษัทหลักทรัพย์กสิกรไทย และบริษัท ศูนย์วิจัยกสิกรไทย มองว่าดัชนีมีโอกาสปรับฐาน โดยต้องติดตามผลการเลือกตั้งกรีซในวันที่ 17 มิ.ย. การประชุม G20 ในวันที่ 18-19 มิ.ย. การประชุม Fomc ในวันที่ 19-20 มิ.ย. และการประชุม รมว.คลังยุโรป ในวันที่ 20-21 มิ.ย. สำหรับตัวเลขเศรษฐกิจสหรัฐที่สำคัญ ได้แก่ เครื่องชี้ที่อยู่อาศัยและเครื่องชี้ภาคการผลิต 
ทั้งนี้ บริษัทหลักทรัพย์กสิกรไทย คาดว่า ดัชนีจะมีแนวรับที่ 1,158 และ 1,143 จุด ขณะที่แนวต้านคาดว่าจะอยู่ที่ 1,182 และ 1,196 จุด ตามลำดับ